༄༅༔ ༔སྒྲུབ་ཆེན་བཀའ་བརྒྱད་ཡོངས་རྫོགས་ཀྱི༔ རོ་སྲེག་ཕུང་པོ་གནས་སྦྱོང་བཞུགས་སོ༔ ༔

༄༅༔ ༔བདེ་གཤེགས་ཡོངས་རྫོགས་སྐུ་ལ་ཕྱག་འཚལ་ལོ༔ གང་ཞིག་ཚེ་འདས་ཕུང་པོ་སྦྱང་བའི་རིམ་པ་ནི༔ སྲེག་ཁང་ཆེ་ཆུང་རིགས་པས་བརྩིགས་ལ༔
འོག་ཏུ་ཞི་བའི་ཐབ་བྲི་བའམ་རྩིག་པ་གང་བདེ་བྱས་ལ༔ བར་དུ་ཤིང་རྩེར་པའི་མེའི་འཕྲུལ་མིག་ཅན་དུ་བྱས་ཏེ༔ དེའི་སྟེང་མཆོད་རྟེན་གྱི་དབྱིབས་སུ་བརྩིགས་ལ༔ རོ་དེ་
ཉིད་སྤོས་ཆུས་དག་པར་བཀྲུས་ལ༔ སྔགས་ཀྱིས་བྲབ་ཅིང་༔ སྦྱོང་བའི་ཆོ་ག་རྫོགས་པར་བྱ༔ རོའི་གནས་དྲུག་སྔགས་དྲུག་གིས་མིང་སྤེལ་དག་པར་གྱུར་ཅིག་ཅེས་བྲིས་
ལ་བཏགས༔ གཞུང་བཞིན་རྣམ་ཤེས་བཀུག་ལ་བསྟིམ༔ ཆོས་སྐྱོང་ལ་གཏོར་མ་འབུལ་ལ་ཚེ་འདས་ཀྱི་གཤེད་བསྐྲད་པར་བྱའོ༔ དཀྱིལ་འཁོར་དུ་འཇུག་པ་ལ་སོགས་

༄༅༔ ༔གཞུང་བཞིན་བྱའོ༔ ངོ་སྤྲོད་དབང་བསྐུར་ལ་སོགས་རྫོགས་པར་བྱས་ཏེ༔ སྲེག་ཁང་དུ་གཞུག༔ ཐབ་ཁུང་ཟླུམ་པོ་དཀར་པོ་ཁ་ཁྱེར་རྡོ་རྗེས་མཚན་པ༔ ནང་དུ་འཁོར་ལོ་རྡོ་རྗེས་
བསྐོར་བ༔ ཐབ་ཁུང་འཁོར་ལོ་རྩིབས་བཞི་པའི་ལྟེ་བར༔ རྡོ་རྗེའི་རྭ་ལྔ་དཀར་པོ་བྲི༔ ཐབ་ཀྱི་ཕྱི་རོལ་དུ་དཀྱིལ་འཁོར་བྲིའོ༔ འོ་མ་ཅན་གྱི་ཤིང་ལ་ཡམ་ཤིང་ཅི་འབྱོར་པས་བརྩིག༔ མཆོད་རྫས་དང་སྲེག་རྫས་
བདག་གི་གཡས་སུ་བཞག༔ ཞབས་བསིལ་དང་གཏོར་མ་དང་དགང་གཟར་བླུགས་གཟར་བདག་གི་མདུན་དུ་བཞག༔ བཟེད་ཕོར་དང་མཆོད་གཡོག་པ་མདུན་གྱི་གཡས་སུ་བཞག༔ ཟས་སྣ་ཚོགས་ཀྱང་
བཤམ་པར་བྱ༔ དེ་ནས་མཆོད་རྫས་རྣམས་བསང་སྦྱང་བྱིན་གྱིས་བརླབ་པ་ནི༔ རཾ་ཡཾ་ཁཾ༔ ཨོཾ་ཨཱཿཧཱུྃ་ཞེས་ལན་གསུམ་གསུམ་གྱིས་མཆོད་རྫས་ཐམས་ཅད་བདུད་རྩི་ཆེན་པོར་གྱུར་པར་བསམ༔ དེ་ནས་ཐབ་
ཀྱི་ནང་དུ་ཨོཾ་ཨཱཿཧཱུྃ་གསུམ་ལས་འོད་འཕྲོས་པས་ཚེ་འདས་ཀྱི་སྡིག་སྒྲིབ་སྦྱང་ཞིང་༔ ཁམས་གསུམ་སེམས་ཅན་ཐམས་ཅད་ཀྱི་ཉོན་མོངས་པ་དུག་གསུམ་ཞི་བར་བྱས་ཏེ༔ དེའི་དབུས་སུ་རཾ་ལས་མེ་འོད་དཀར་
པོ་འཕྲོས་པ་རང་བཞིན་གྱིས་འབར་བར་བསམ་ཞིང་༔ མེ་སྦར་བ་ནི༔ རཾ་ཚེ་འདས་ཉོན་མོངས་དུག་གསུམ་ཕུང་པོ་ལ༔ བདེ་གཤེགས་སྐུ་གསུང་ཐུགས་ཀྱི་མེ་སྦར་རོ༔ ཚེ་འདས་ཉོན་མོངས་དུག་ལྔའི་ཕུང་པོ་

ལ༔ བདེ་གཤེགས་རྒྱལ་བ་རིགས་ལྔའི་མེ་སྦར་རོ༔ ཚེ་འདས་རྣམ་ཤེས་ཚོགས་དགུའི་བུད་ཤིང་ལ༔ ཆེ་མཆོག་དཔལ་དགུ་ཡོངས་རྫོགས་མེ་སྦར་རོ༔ ཨོཾ་བཛྲ་ཛྭ་ལ་རཾ་རཾ་ཧཱུྃ་ཕཊ༔ ཅེས་མེ་སྦར་ལ༔ ཐབ་
ཁུང་དུ་སྣ་ཚོགས་པདྨའི་ལྟེ་བར་རཾ་དཀར་པོ་ལས་གྷུནྡྷེར་གྱུར་ཏེ༔ དེ་ལས་འོད་ཟེར་འཕྲོས་འདུས་པ་ལས༔ མེ་ལྷ་ས་བྷ་ཀ་ཞེས་བྱ་བ༔ སྐུ་མདོག་དཀར་པོ་ཞལ་གསུམ་ཕྱག་དྲུག་པ༔ གསུས་པ་ཆེ་བ་རལ་
པའི་ཐོར་ཚུགས་ཅན༔ རིན་པོ་ཆེས་བརྒྱན་པ་ཚངས་པའི་སྐུད་པས་སེ་རལ་ཁ་བཅིངས་ཏེ༔ འགྱིང་བག་ཏུ་བཞུགས་པ༔ རྣམ་པར་སྣང་མཛད་ཀྱིས་དབུ་བརྒྱན་པ༔ ཕྱག་དང་པོ་གཉིས་ཡུམ་ལ་འཁྱུད་པ༔
བར་པ་གཉིས་གྷུནྡྷེ་དང་དབྱུག་པ༔ ཐ་མ་གཉིས་སྐྱབས་སྦྱིན་དང་བགྲང་འཕྲེང་འཛིན་པའོ༔ ཡུམ་དཀར་མོ་ཞལ་གཅིག་ཕྱག་གཉིས་མ༔ ལྕགས་ཀྱུ་དང་བགྲང་འཕྲེང་འཛིན་པས་ཡབ་ལ་འཁྱུད་པ༔ རྒྱན་གོས་
ཐམས་ཅད་དཀར་པོ༔ བ་སྤུའི་བུ་ག་ནས་བདུད་རྩིའི་རྒྱུན་འབབ་པར་བསྐྱེད་ལ༔ སྤྱན་དྲངས་པ་ནི༔ གར་བྱ་པདྨའི་ལག་སྐོར་གྱིས༔ ཧཱུྃ༔ དད་པ་དང་ནི་དམ་ཚིག་གིས༔ ཚུར་གཤེགས་ཚུར་གཤེགས་དྲང་
སྲོང་མཆོག༔ རང་གི་དམ་ཚིག་ཚུལ་བཞིན་དུ༔ འབར་བའི་ནང་དུ་གཤེགས་སུ་གསོལ༔ ཨོཾ་ཨག་ན་ཡེ་དྷེ་ཝ་ཧྲཱི་ཨེ་་ཧི་བྷ་ག་ཝན༔ མཧཱ་ཀ་རུ་ནི་ཀ་ཏྲི་ཤྱ་ཧོ༔ ས་མ་ཡ་སྟྭཾ༔ དེ་ནས་བཞུགས་སུ་གསོལ་

༄༅༔ ༔བ་ནི༔ ཧཱུྃ༔ གཟི་བརྗིད་འབར་བ་མེ་ཡི་ལྷ༔ འདོད་པ་ཐམས་ཅད་བསྒྲུབ་མཛད་ཅིང་༔ ཐུགས་རྗེས་སེམས་ཅན་བསྒྲུབ་མཛད་པའི༔ འབར་བའི་གནས་འདིར་བཞུགས་སུ་
གསོལ༔ ཛཿཧཱུྃ་བྃ་ཧོ༔ པདྨ་ཀ་མ་ལ་ཡ་སྟྭཾ༔ ཞེས་མེ་ཏོག་གཏོར་ལ་པདྨའི་གདན་ལ་བཞུགས་པར་བསམ༔ དེ་ནས་ཕྱག་འཚལ་བ་ནི༔ ཧཱུྃ༔ མེ་ལྷའི་རྒྱལ་པོ་དྲང་སྲོང་མཆོག༔ སེམས་ཅན་དོན་ལ་དམ་
ཚིག་དགོངས༔ གཟི་བརྗིད་ཆེ་ཞིང་ཐུགས་རྗེར་ལྡན༔ བདག་ཅག་གུས་པས་ཕྱག་འཚལ་ལོ༔ ཨ་ཏི་པུ་ཧོ༔ པྲ་ཏི་ཛ་ཧོ༔ དེ་ནས་ཁྲུས་གསོལ་བ་ནི༔ ཧཱུྃ༔ ཨག་ནའི་སྐུ་ལ་ཉོན་མོངས་མི་མངའ་ཡང་༔
ཚེ་འདས་ཉོན་མོངས་སྒྲིབ་པ་སྦྱང་སླད་དུ༔ སྐུ་གསུང་ཐུགས་ལ་ཁྲུས་ཆབ་འདི་གསོལ་བས༔ མི་གཙང་སྐྱོན་གྱི་དྲི་མ་དག་གྱུར་ཅིག༔ ཨོཾ་ཨག་ནེ་ཡེ་ཨ་བྷི་རེ་ཀ་ཏ་ས་མ་ཡ་ཤྲཱི་ཧཱུྃ༔ དེ་ནས་མཆོད་པ་འབུལ་བ་
ནི༔ ཧཱུྃ༔ མེ་ཏོག་བདུག་སྤོས་མར་མེ་དྲི༔ ཞལ་ཟས་རོལ་མོའི་མཆོད་པ་འབུལ༔ ཨོཾ་བཛྲ་པུཥྤེ་དྷུ་པེ་ཨཱ་ལོ་ཀེ་གྷནྡྷེ་ནཻ་ཝི་ཏེ་ཤཔྟ་ཨཱཿཧཱུྃ༔ དེ་ནས་དགང་གཟར་ནང་དུ་ཧཱུྃ༔ བླུག་གཟར་ནང་དུ་ཛ༔ བསམ་
སྟེ༔ ཐབས་དང་ཤེས་རབ་ལྡན་པས་རྫས་རྣམས་འབུལ་བ་ནི༔ ཨོཾ་ཨག་ནེ་ཡེ་དྷེ་ཝ་ཤྲཱི་སཾ་པ་ཏ་སྭཱཧཱ༔ དེ་སྐད་བརྗོད་ལ་ཞོ་ཟན་འབུལ༔ སརྦ་པ་པཾ་ད་ཧ་ན་བཛྲ་ཡེ་ཨ་མུ་ཀ་སྭཱཧཱ༔ དེ་སྐད་བརྗོད་ལ་ཏིལ་འབྲུ་

འབུལ༔ བཛྲ་ཨཱ་ཡུ་རེ་སྭཱཧཱ༔ དེ་སྐད་བརྗོད་ལ་དུར་བ་འབུལ༔ བཛྲ་པུཥྤེ་ཡེ་སྭཱཧཱ༔ འབྲས་སོ་འབུལ༔ ཨོཾ་པྲ་ཏི་དྷ་ཧ་ཡེ་སྭཱཧཱ༔ ཀུ་ཤ་འབུལ༔ བཛྲ་བྷིན་ཛ་ཡེ་སྭཱཧཱ༔ ལག་འབྲས་འབུལ༔ མཧཱ་དྷེ་ཤ་
ཡེ་སྭཱཧཱ༔ དེ་སྐད་བརྗོད་ལ་ནས་ཆན་འབུལ༔ མཧཱ་ས་ཡེ་ལ་སྭཱཧཱ༔ འབྲས་ཆན་འབུལ༔ བཛྲ་གྷས་མ་རི་ཡེ་སྭཱཧཱ༔ གྲོ་ཆན་འབུལ༔ བཛྲ་ཛྙཱ་ན་ཨད་མ་ཡེ་སྭཱཧཱ༔ ཡམ་ཤིང་འབུལ༔ གྲངས་ནི་ལྔའམ་
བདུན་ནམ་གསུམ་ལ་སོགས་པ་གང་འགྲུབ་འབུལ༔ དེ་བཞིན་དུ་གཏོར་མ་རཀྟ་བདུད་རྩི་འབུལ་བར་བྱའོ༔ དེ་ནས་བསྟོད་པ་བྱ་སྟེ༔ ཧཱུྃ༔ ཚངས་པ་འཇིག་རྟེན་མགོན་གྱི་སྲས༔ མེ་ལྷའི་རྒྱལ་པོ་དྲང་སྲོང་
མཆོག༔ འཇིག་རྟེན་ཡོངས་སུ་སྐྱོབ་པའི་ཕྱིར༔ ཐུགས་རྗེའི་དབང་གིས་སྐུ་སྤྲུལ་པ༔ བགྲང་འཕྲེང་འཛིན་ཅིང་རིག་སྔགས་བསྲུང་༔ བདུད་རྩི་བཅུད་ལྡན་གྷུན་དྷེ་བསྣམས༔ ཐབས་དང་ཤེས་རབ་གཉིས་
མེད་པའི༔ ཐུགས་རྗེའི་སྤྲུལ་སྐུ་ཁྱོད་ལ་བསྟོད༔ བཛྲ་ཨགྣེ་ཡེ་ཧཱུྃ་ཛ༔ དེ་ནས་མེ་ལྷ་ཡེ་ཤེས་པ་གཤེགས་སུ་གསོལ༔ ཐབ་ཁུང་ཀུ་ཤས་ལན་གསུམ་བསངས་ལ༔ དམ་ཚིག་མེ་ལྷའི་ཐུགས་ཀ་རུ༔ ཡི་དམ་
ལྷའི་ཕོ་བྲང་བསྐྱེད་པ་ནི༔ བྷྲཱུྃ་བྷི་ཤྭ་བྷི་ཤུདྡྷེ་ཛྙཱ་ན་ཙཀྲ་བྷྲཱུྃ༔ ལྷ་ཚོགས་རྩ་བའི་སྔགས་ཀྱིས་བསྐྱེད་ལ༔ སྤྱན་འདྲེན་བཞུགས་སུ་གསོལ༔ མཆོད་བསྟོད་རྒྱས་བསྡུས་ཅི་རིགས་པ་བྱས་ལ༔ ཧཱུྃ༔ དཔལ་འབར་

༄༅༔ ༔ཞི་བ་བཞི་བཅུ་རྩ་གཉིས་ལ༔ དམ་རྫས་སྦྱིན་སྲེག་མཆོད་པ་འདི་འབུལ་གྱིས༔ ཚེ་འདས་ལ་སོགས་སེམས་ཅན་ཐམས་ཅད་ཀྱི༔ རྟོག་ཚོགས་བཞི་བཅུ་རྩ་གཉིས་སྦྱང་དུ་གསོལ༔
ཞི་བའི་སྙིང་པོའི་རྗེས་སུ༔ སྲེག་རྫས་ཀུན་སྔགས་དང་བཅས་པ་ཕུལ་ལོ༔ ཚེ་འདས་སྡིག་སྒྲིབ་ཤཱིནྟཾ་ཀུ་རུ་ཡེ་སྭཱཧཱ༔ དེ་བཞིན་འོག་མ་ཀུན་ལ་འགྲེའོ༔ ཧཱུྃ༔ ཆེ་མཆོག་ཡོན་ཏན་ལྷ་ཚོགས་འཁོར་བཅས་ལ༔
དམ་རྫས་སྦྱིན་སྲེག་མཆོད་པ་འདི་འབུལ་གྱིས༔ ཚེ་འདས་གཏི་མུག་སྒྲིབ་པ་སྦྱང་དུ་གསོལ༔ དེ་ཉིད་སྙིང་པོ་སྔགས་དང་བཅས་པའོ༔ ཧཱུྃ༔ ཡང་དག་ཐུགས་ཀྱི་ལྷ་ཚོགས་འཁོར་བཅས་ལ༔ དམ་རྫས་སྦྱིན་
སྲེག་མཆོད་པ་འདི་འབུལ་གྱིས༔ ཚེ་འདས་ཞེ་སྡང་སྒྲིབ་པ་སྦྱང་དུ་གསོལ༔ ཨོཾ་རུ་ལུ་རུ་ལུ་ཧཱུྃ་བྷྱོ་ཧཱུྃ༴ ཧཱུྃ༔ འཇམ་དཔལ་སྐུ་ཡི་དཀྱིལ་འཁོར་ལྷ་ཚོགས་ལ༔ དམ་རྫས་སྦྱིན་སྲེག་མཆོད་པ་འདི་འབུལ་གྱིས༔
ཚེ་འདས་ང་རྒྱལ་སྒྲིབ་པ་སྦྱང་དུ་གསོལ༔ ཨོཾ་ཨཱ་ཀྲོ་ཏེ་ཀ་ཅེས་སྙིང་པོ་སྔགས་དང་བཅས་པ་ཀུན་ལ་འགྲེའོ༔ ཧཱུྃ༔ པདྨ་གསུང་གི་ལྷ་ཚོགས་འཁོར་བཅས་ལ༔ དམ་རྫས་སྦྱིན་སྲེག་མཆོད་པ་འདི་འབུལ་
གྱིས༔ ཚེ་འདས་འདོད་ཆགས་སྒྲིབ་པ་སྦྱང་དུ་གསོལ༔ ཨོཾ་པདྨ་ཏ་ཀྲིཏ་མཧཱ་ཀྲོ་ཏ་་གྷྲི་ཝ༴ ཧཱུྃ༔ ཕུར་པ་ཕྲིན་ལས་ལྷ་ཚོགས་འཁོར་བཅས་ལ༔ དམ་རྫས་སྦྱིན་སྲེག་མཆོད་པ་འདི་འབུལ་གྱིས༔ ཚེ་

འདས་ཕྲག་དོག་སྒྲིབ་པ་སྦྱང་དུ་གསོལ༔ ཨོཾ་བཛྲ་ཀཱི་ལི་ཀཱི་ལ༴ ཧཱུྃ༔ མངོན་རྫོགས་མ་མོའི་ལྷ་ཚོགས་འཁོར་བཅས་ལ༔ དམ་རྫས་སྦྱིན་སྲེག་མཆོད་པ་འདི་འབུལ་གྱིས༔ ཚེ་འདས་ཤེས་བྱའི་སྒྲིབ་པ་སྦྱང་དུ་
གསོལ༔ ཨོཾ་ཤྲཱི་ཧེ་རུ་ཀ་ཀྲོ་ཏི་ཤྭ་རི་སྟྭཾ༴ ཧཱུྃ༔ རིག་འཛིན་སློབ་དཔོན་ལྷ་ཚོགས་འཁོར་བཅས་ལ༔ དམ་རྫས་སྦྱིན་སྲེག་མཆོད་པ་འདི་འབུལ་གྱིས༔ ཚེ་འདས་ཤེས་བྱའི་སྒྲིབ་པ་སྦྱང་དུ་གསོལ༔ ཨོཾ་ཨཱཿཧཱུྃ་
མཧཱ་གུ་རུ་སརྦ་སིདྡྷི་ཧཱུྃ་ཛཿལ་ཁཱ་ཧི༔ ཚེ་འདས་སྡིག་སྒྲིབ་ཤཱིནྟཾ་ཀུ་རུ་ཡེ་སྭཱཧཱ༔ ཞེས་པ་ཀུན་ལ་འགྲེའོ༔ ཧཱུྃ༔ འཇིག་རྟེན་མཆོད་བསྟོད་ལྷ་ཚོགས་འཁོར་བཅས་ལ༔ དམ་རྫས་སྦྱིན་སྲེག་མཆོད་པ་འདི་
འབུལ་གྱིས༔ ཚེ་འདས་ཉོན་མོངས་སྒྲིབ་པ་སྦྱང་དུ་གསོལ༔ ཨོཾ་བཛྲ་ཙནྡྷ༴ ཧཱུྃ༔ དམོད་པ་དྲག་སྔགས་ལྷ་ཚོགས་འཁོར་བཅས་ལ༔ དམ་རྫས་སྦྱིན་སྲེག་མཆོད་པ་འདི་འབུལ་གྱིས༔ ཚེ་འདས་ལས་ཀྱི་
སྒྲིབ་པ་སྦྱང་དུ་གསོལ༔ བཛྲ་སརྦ་དུཥྚན་ཨ་མུ་ཀ་ཞེས་པའི་སྔགས་བརྗོད་ལ་འབུལ༔ ཧཱུྃ༔ སྒྲུབ་ཆེན་བཀའ་བརྒྱད་ཡོངས་རྫོགས་ལྷ་ཚོགས་ནི༔ ཞི་ཁྲོ་རྒྱལ་བ་བདུན་བརྒྱ་ཉེར་ལྔ་ལ༔ དམ་རྫས་སྦྱིན་སྲེག་
མཆོད་པ་འདི་འབུལ་གྱིས༔ བཞེས་ཏེ་ཚེ་འདས་ལམ་སྣ་དྲང་དུ་གསོལ༔ ཨོཾ་ཧཱུྃ་ཏྲཾ་ཧྲཱི་ཨཱཿ རྩ་སྔགས་རྣམས་ཀྱི་རྗེས་སུ༔ ཚེ་འདས་ལས་དང་ཉོན་མོངས་པའི་བག་ཆགས་ངན་པའི་ཚོགས་ཐམས་ཅད་ཤཱིནྟཾ་ཀུ་

༄༅༔ ༔རུ་ཡེ་སྭཱཧཱ༔ རྗེས་སུ་བསྟོད་པ་བྱ་བ་ནི༔ རྒྱས་པར་སྤྲོ་ན་བསྟོད་བྱང་བཀོལ་བར་བལྟ་ལ༔ བཀའ་རེ་རེ་བསྟོད་པ་རེ་རེ་བྱའོ༔ བསྡུས་པ་འདིས་ཆོག་གོ༔ ཧཱུྃ༔ གཏི་མུག་རྡོ་རྗེ་
འཁོར་བཅས་ཀྱིས༔ འཇིག་རྟེན་ཁམས་འདི་ཐམས་ཅད་ཀུན༔ ཉོན་མོངས་ཐམས་ཅད་ཞི་བར་འགྱུར༔ ཞི་བར་མ་གྱུར་གང་ཡང་མེད༔ ཞི་བར་མཛད་ལ་ཕྱག་འཚལ་བསྟོད༔ དེ་ནས་ལྷག་ཆད་བསྐང་བའི་
ཡི་གེ་བརྒྱ་པ་བཟླས༔ ཨོཾ་བཛྲ་མུ༔ ཞེས་ལྷ་རྣམས་གཤེགས་སུ་གསོལ༔ དེ་ནས་རང་ཡི་དམ་ལྷའི་ང་རྒྱལ་གྱིས་ཕྱོགས་སྐྱོང་བཅུ་བཀུག་པ་ནི༔ སརྦ་ལོ་ཀ་པ་ལ་བཛྲ་ས་མ་ཡ་ཛ་ཛ༔ ཛཿཧཱུྃ་བཾ་ཧོཿས་མེ་
ལྷའི་ཐུགས་ཀར་བཞུགས་པར་བསམ༔ ཧཱུྃ༔ མི་དགེ་བཅུ་སྤངས་ཕྱོགས་སྐྱོང་མཛད༔ དགེ་བཅུ་སྤྱོད་པའི་མགོན་པོ་རྣམས༔ སྦྱིན་སྲེག་མཆོད་པ་འདི་བཞེས་ལ༔ ཚེ་འདས་ཐར་པའི་ལམ་སྣ་དྲོངས༔
ཞེས་སྔགས་ཀྱིས་རིམ་པས་འབུལ༔ ཚེ་འདས་ངན་སོང་གི་གནས་ནས་དྲངས་ཏེ༔ མཐོ་རིས་དང་ཐར་པའི་ལམ་བསྟན་དུ་གསོལ་ཅིག༔ བཟོད་པར་གསོལ་ལ་བསྟན་པ་བསྲུང་ཕྱིར་གཤེགས་སུ་གསོལ༔ དེ་
ནས་སྲེག་རྫས་ལྷག་མ་ཀུན༔ མེ་ལྷ་ཉིད་ལ་གོང་གི་སྔགས་ཀྱིས་རྒྱས་པར་འབུལ་ལོ༔ བཅོམ་ལྡན་འདས་དུས་གསུམ་གྱི་བདེ་བར་གཤེགས་པ་ཐམས་ཅད་ཀྱི་ཐུགས་ཡེ་ཤེས་མེའི་བདག་ཉིད་འབྱུང་བ་ཆེན་པོ་

མེའི་རང་བཞིན་ཨགྣེ་ཆེན་པོ་ཁྱོད་ཀྱིས༔ ཚེ་འདས་འདི་ཡི་རྒྱུད་ལ་ཡོད་པའི་སྡིག་པ་དང་སྒྲིབ་པ་ལས་དང་ཉོན་མོངས་པ་ཐམས་ཅད་བྱང་བ་དང་༔ བསོད་ནམས་དང་ཡེ་ཤེས་ཀྱི་ཚོགས་ཆེན་པོ་རྫོགས་ནས༔ མྱུར་དུ་
རྣམ་པ་ཐམས་ཅད་མཁྱེན་པའི་སངས་རྒྱས་ཀྱི་གོ་འཕང་ཐོབ་པར་མཛད་དུ་གསོལ༔ ཞེས་མེ་ཏོག་གཏོར༔ མེ་ལྷ་དམ་ཚིག་པ་བདག་གི་ཐུགས་ཀར་བསྡུའོ༔ རུས་པ་བསྡུས་ཏེ་ཚྭ་ཚྭ་བཏབ༔ ཐབ་བསྡུས་ཐལ་
བ་ཆུར་དོར༔ བསྔོ་བ་སྨོན་ལམ་བཀྲ་ཤིས་རྣམས་བྱའོ༔ སྒྲུབ་ཆེན་བཀའ་བརྒྱད་ཀྱི་རྒྱུད་ལས་བྱུང་བའི་རོ་སྲེག་ཆོ་ག་རྫོགས་སོ༔ ས་མ་ཡཱ༔ རྒྱ་རྒྱ་རྒྱ༔ བྱང་ཟང་ཟང་ལྷ་བྲག་གི་སྐེད་ནས་རིག་འཛིན་ཆེན་པོ་རྒོད་ཀྱི་ལྡེམ་
འཕྲུ་ཅན་གྱིས་གདན་དྲངས་པའོ།། །།